I xe un piato che se fa in primavera quando che se pol tirar su i bruscandołi dai prà. Par 4 persone, ghe vol: 4 eti de rixo viałone nano, na ròsa de bruscandołi, ojo de ołiva extravergine, do cuciari de butiro, do cuciari de formajo grana padan gratà, un goto de vin bianco seco, na séoła, un dado da brodo vegetal, sałe, pévaro. Metare in na tecia 4 cuciari de ojo e ła séoła tajà a fetine, scaldar finchè ła séoła no ła se fa bionda. A sto punto se buta drento i bruscandołi trità e un goto de vin bianco. Quando che se ga sugà el vin, se buta el riso e se fa brustołare par 2 minuti, se buta drento meso minestro de aqua calda de bojo, un dado e se mis-cia. Man man che va via l'aqua, se buta drento aqua calda e se continua a mis-ciare, metendo sałe e pevare. Dopo 20 minuti, pi o manco, se stua el fogo, se buta drento do cuciari de buro, se sara ła tecia col covercio. Desfà el buro, se ghe da na beła mis-ciada, se buta drento el formajo gratà, se mis-cia naltro colpo e i risi i xe pronti.